יצחק הל-אור

אביו הרופא הטבעוני דר' יום טוב הל-אור
יצחק (איצ'ה) הל-אור (נולד ב-1937 בירושלים) הוא אגרונום, ששימש כראש המחלקה לגננות-נוי במשרד החקלאות, עורך בעיתון הגננים בישראל, בעל טור לגננות במעריב וחבר הוראה בכיר בטכניון.

קורות חיים 
נולד וגדל בירושלים יחד עם אחיו הצעיר, להורים ילידי צ'כיה שעלו לארץ ישראל טרם פרוץ מלחמת העולם השנייה. בילדותו נהרס בית המשפחה במלחמת העצמאות.

את לימודי התיכון סיים יצחק בבית הספר החקלאי מקוה ישראל שבחולון. כחבר בגרעין הנח"ל של בני עקיבא סייע בהקמת התיישבות בכפר מימון.

בגיל 19 היה למדריך חקלאי למטעים בסוכנות היהודית. כשהיה בן 23 החל לנהל את המחלקה לגננות הנוי בנתיבות, שהפכה אז ממעברה לעיירה.

במשך 20 שנה ניהל את המחלקה להנדסת הצומח, גננות ונוי במשרד החקלאות. במקביל סיים את לימודיו לתואר שני בפקולטה לחקלאות של האוניברסיטה העברית. מחקריו עסקו בהתאמה של צמחיית נוי חסכנית במים לאקלים החם הארצישראלי.

פעילות מקצועית 
כחלק מפעילותו להפצת הידע והעלאת המודעות לנושא של הנוי במרחב הציבורי, פעל יצחק בערוצים שונים:
 הוא שימש במשך 20 שנה כעורך המקצועי של העיתון "גן ונוף", עיתון הגננים בישראל.
 פרסם מאות מאמרים והנחיות מקצועיות בעיתון "גן ונוף" ובטור אישי לגננות בעיתון "מעריב". כמו כן, פרסם מאמרים רבים בירחונים "משוב לגן", "השדה", "גנים ירוקים", ועוד.
 הגיש משך שנים הנחיות לציבור בפינה קבועה ברשת ב' ברדיו.
 ערך והפיץ סרטי הדרכה בנושאי גידול וטיפול בעצים, מדשאות, וצמחי נוי.
 פרסם והפיץ יותר מ-200 חוברות ומאמרים מקצועיים של מידע לגננים.
 שימש חבר הוראה בכיר בטכניון, הפקולטה לארכיטקטורה ובינוי ערים.

הל אור ייצג את ענף הגינון במשרדי הממשלה, בגופים פרטיים ובהליכי חקיקה בכנסת. כחלק מפועלו, שכנע הל-אור את שר החקלאות, רפאל איתן, להאריך את תוקפו של החוק המנדטורי להגנת היער, והוסיף לרשימת העצים גם את כל עצי הנוי שהיו אז בארץ. הל-אור היה שותף ל"חוק הגנים הבוטניים 2006" ולתיקונים בפקודת היערות. החל משנת 1972 היה דירקטור וחבר ב"קרן למשקי עזר והחברה לפיתוח הנוף הירוק" אשר עסקה בפיתוח גינון בהתיישבות החדשה. היה חבר בהנהלת ובמזכירות הארגון לגננות ולנוף בישראל, הארגון היציג של גנני ישראל, והיה שותף למיזם היער העירוני שהחל בשנת ה-70 למדינה.

בין יתר עיסוקיו שימש כחבר בוועדות ובהנהלות שונות:
 שימש כחבר מערכת באנציקלופדיה לצמחי נוי, ומחבר הערכים: השקיה, העץ בגן ובמדשאות.
 חבר בוועדה למתן שמות עבריים לצמחי נוי של האקדמיה ללשון העברית בירושלים.
 ייעוץ והכוונה בהוצאות התקנות ב"חוק הגנת האילנות" לשמירת עצים מפני כריתה.
 חבר ועדת היגוי לעצי רחוב במשרד החקלאות.
 חבר הנהלת הדירקטוריון של ה"חברה לעידוד הנוף הירוק".
 חבר מועצת המנהלים ב"בית הספר לגננות ושתלנות" בפתח תקווה.
 חבר בוועדת המקצוע למדעי החיים והחקלאות שליד המזכירות הפדגוגית של משרד החינוך והתרבות.
 חבר וועדת היגוי להקצאת לשצ"פים לפי אזורי אקלים ודפוסי אוכלוסייה – משרד הבינוי והשיכון, המשרד להגנת הסביבה, משרד החקלאות.
 יושב ראש הנהלת ענף גננות נוי – משרד החקלאות.
 רכז ועדה מקצועית לגידול והחזקת עצים בגן, שרות ההדרכה והמקצוע במשרד החקלאות.

פרסים והוקרה
 תעודת הוקרה לשנת 2000 מהארגון לגננות ולנוף בישראל על "קידום הגינון בישראל".
 נבחר השנה בגינון בישראל לשנת 2001, על ידי המדען הראשי של משרד החקלאות וקבוצת "משוב" על "תרומה ייחודית בחינוך דורות של גננים, ועל החדרת פרמטרים מקצועיים לענף הגינון הפרטי והציבורי".
 נבחר השנה בקטגוריית מפעל חיים בוועידת ישראל לגינון "משוב" 2016: "ידענותו הרבה של הל-אור בעצים ובתחזוקת גנים זיכו אותו בתואר ה'אבא' של הגינון והגננים בישראל".

חיים אישיים
הל-אור נשוי למיכל ואב לחמישה ילדים.

קישורים חיצוניים 

 פרקים בגידול העץ, הוצאת משרד החקלאות, המחלקה להנדסת הצומח.
 חיסכון במים בגן הנוי, מאת יצחק הל-אור וישראל גלון.
 ביצוע גן הנוי: הכנת הקרקע, בחירת צמחים, שתילה ונטיעה, מאת יצחק הל-אור, הוצאת משרד החקלאות, המחלקה לעיצוב פני הכפר וגננות נוי.
 294 כותרים  מאת יצחק הל-אור, הוצאת משרד החקלאות, שה״מ.
 גורמי שורש ונוף של צמחי כיסוי הקשורים בעמידותם ליובש, מאת יצחק הל-אור.
 חוברת מקוונת על גידול עצי נוי והטיפול בהם, מאת יצחק הל-אור וישראל גלון, הוצאת מינהל המחקר החקלאי, מכון וולקני.
 כתבות מאת יצחק הל-אור באתר העיתונות ההיסטורית, בין השנים 1985 - 1994

הערות שוליים 

בעלי טור ישראלים
אגרונומים ישראלים
עורכי עיתונים ישראלים
חברי גרעיני נח"ל
בוגרי בית הספר החקלאי מקוה ישראל
בוגרי האוניברסיטה העברית בירושלים: הפקולטה לחקלאות
ישראלים שנולדו ב-1937